**Versuri cu haine ecosez**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Spune-mi, te rog, în câteva cuvinte,

Cum mă visezi, când vreau să-ți desenez

Pe glezna stângă, să-ți aduci aminte,

Versuri cu rimă-n haine ecosez,

Cum mă privești când talpa ți-o alintă

Buzele mele definind destinul

Şi savurez de la pervaz spre plintă

Picior după picior, acvamarinul,

Cum mă îmbeți cu mâna fermecată

Când te sărut în palmele-amândouă

Şi între noi nu-i loc de vreo erată,

Chiar dacă e caniculă sau plouă.

- E-atât de simplu să-ţi răspund, iubite,

Deşi obrajii-mi ard când mă priveşti,

Dar uneori mă-mpiedic în cuvinte,

Aşa că taci, să nu mă dojeneşti.

E timpul scurt, nu-mi cere explicaţii,

Mai bine să-mplinim acest destin,

Pe trup vei descifra ce conotaţii

Ascund sub sânii mici şi clandestin

Să vii la mine-n fiecare seară,

Luceafărul ce-mi intră în iatac,

Răscumpărând un strop de primăvară.

Vrei să-ţi mai spun? Învaţă-mă să tac!

Ioan Grigoraș Liliana Trif